A Tanács 1454/86/EGK rendelete

(1986. május 13.)

az olaj- és zsírpiac közös szervezésének létrehozásáról szóló 136/66/EGK tanácsi rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az alacsony glükozinoláttartalmú, "dupla nullás" néven ismert fajtájú káposztarepce- és réparepcemagokból az állatok takarmányozására alkalmasabb olajpogácsa nyerhető, mint a hagyományos fajtákból; mivel ennélfogva a "dupla nullás" magok termelését a Közösségben ösztönözni kell;

mivel ezt a célt az irányár és az intervenciós ár pótlékának előírásával el lehet érni; mivel ennélfogva a legutóbb a 3768/85/EGK rendelettel [4] módosított 136/66/EGK tanácsi rendeletet [5] ennek megfelelően módosítani kell;

mivel a 136/66/EGK rendelet 24a. cikkében említett, a káposztarepce- és réparepcemagokra, valamint a napraforgómagra vonatkozó garanciaküszöb-rendszer nem váltotta be a hozzá fűzött reményeket; mivel az említett rendszer megváltoztatására van szükség, továbbá egyrészről a támogatás összegét és az intervenciós felvásárlási árat bizonyos korlátokon belül csökkenteni kell, ha a becsült mennyiségek meghaladják az adott gazdasági évre megállapított maximális mennyiséget, másrészről a következő gazdasági évre meghatározott maximális mennyiséget ki kell igazítani, ha a ténylegesen megtermelt mennyiségek eltérnek a becsült mennyiségektől,

ELFOGADTA EZT A RENDELETET:

1. cikk

A 136/66/EGK rendelet a következőképpen módosul:

1. A 24a. cikk helyébe a következő rendelkezés lép:

"24a. cikk

(1) A "dupla nullás" fajtához tartozó káposztarepce- és réparepcemagok esetében az irányárat és az intervenciós árat az 1986/87-es valamint az azt követő gazdasági évekre vonatkozóan pótlékkal kell megemelni.

(2) A pótlékot úgy kell rögzíteni, hogy a Közösség "dupla nullás" magokkal való ellátásán javítson.

Ezt a mennyiséget a Tanács ugyanabban az időpontban és ugyanazzal az eljárással összhangban rögzíti, mint az irányárat és az intervenciós árat.

(3) E cikk alkalmazásának részletes szabályait, pontosabban azokat a feltételeket, amelyeknek a magoknak meg kell felelniük a "dupla nullás" fajta minősítés elnyeréséhez, a 38. cikkben megállapított eljárással összhangban kell kialakítani."

2. A 26. cikk (1) bekezdésében az első albekezdés utolsó mondata helyébe a következő szöveg lép:

"A 27a. cikk sérelme nélkül a felvásárlást az intervenciós áron és csakis azon az áron végzik."

3. A 27. cikk (1) bekezdése helyébe a következő rendelkezés lép:

"(1) Amennyiben az adott magtípus irányára magasabb, mint a 29. cikk szerint meghatározott világpiaci ár, a Közösség területén betakarított és feldolgozott magokra támogatást kell nyújtani. A (3) bekezdés alapján meghatározott kivételekre is figyelemmel – és a 27a. cikk sérelme nélkül – a támogatás e két ár különbségével egyenlő.

A "dupla nullás" káposztarepce- és réparepcemagra nyújtandó támogatást az irányárnak a 24. cikk a) pontjában előírt pótlékkal megnövelt összege alapján kell meghatározni."

4. A rendelet a következő cikkel egészül ki:

"27a. cikk

(1) A Tanács, a Szerződés 43. cikkének (2) bekezdésében megállapított eljárással összhangban, az 1986/87-es gazdasági évtől kezdődően minden gazdasági évre meghatározza a maximális garantált mennyiségeket a közösségi káposztarepce- és réparepcemagok, valamint a közösségi napraforgómag vonatkozásában.

(2) A káposztarepce- és réparepcemagokra, valamint a napraforgómagra vonatkozó maximális garantált mennyiséget egy adott bázisidőszak alatti termelés és a kereslet előzetes becslése alapján kell meghatározni.

(3) Amennyiben a káposztarepce- és réparepcemagok vagy a napraforgómag termelésének a gazdasági év kezdetét megelőzően végzett becslése a szóban forgó évre vonatkozóan meghaladja az érintett magra vonatkozó maximális garantált mennyiséget, a támogatás összegét csökkenteni kell annak az együtthatónak az irányárra gyakorolt hatásával, amelyet a becsült mennyiségnek a maximális garantált mennyiséget meghaladó részét a becsült mennyiséggel elosztva kapunk meg. A támogatás összege nem csökkenthető az irányár 5 %-ánál nagyobb mértékben.

Amennyiben az első albekezdésnek a gazdasági év elején becsült termelés helyett a tényleges termelésre való alkalmazása a támogatás összegének ténylegesen alkalmazott csökkentésétől eltérő mértékű csökkentést eredményezne, a következő gazdasági évre vonatkozó maximális garantált mennyiséget ennek figyelembevételével ki kell igazítani.

(4) Ha a (3) bekezdést alkalmazzák, az intervenciós felvásárlási árat ugyanakkora összeggel kell csökkenteni, mint a támogatást.

(5) E cikk végrehajtására vonatkozó rendelkezések elfogadásakor a 38. cikkben megállapított eljárást kell alkalmazni."

2. cikk

Ez a rendelet az Európai Közösségek Hivatalos Lapjában való kihirdetése napját követő harmadik napon lép hatályba.

Ezt a rendeletet

- a káposztarepce- és réparepcemagok tekintetében 1986. július 1-jétől,

- a napraforgómag tekintetében 1986. augusztus 1-jétől

kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1986. május 13-án.

a Tanács részéről

az elnök

W. F. van Eekelen

[1] HL C 85., 1986.4.14., 14. o.

[2] 1986. április 17-i vélemény (a Hivatalos Lapban még nem tették közzé).

[3] HL C 118., 1986.5.20., 1. o.

[4] HL L 362., 1985.12.31., 8. o.

[5] HL 172., 1966.9.30., 3025/66. o.

--------------------------------------------------